חשיפה ראשונה: שורה של בקשות לשקיפות ממשלתית לפי חוק חופש המידע - לא נענו, וזאת למרות שהוגשה תלונה למשרד המשפטים שמצא אותןמוצדקות
מה משותף למפגעי סביבה, פעילות המשרד לשירותי דת והסדרי ניגוד העניינים של מירי רגב? כולם אמורים להיות שקופים- ועדיין, הם חסויים. כאן אנו חושפים לראשונה שורה של בקשות לשקיפות ממשלתית לפי חוק חופש המידע – שלא נענו, וזאת למרות שהוגשה תלונה למשרד המשפטים שמצא אותן מוצדקות. המקרים האלו חמורים מאחר ובמשרד המשפטים הנחו את המשרדים הממשלתיים כן להשיב לבקשות המידע, ועדיין אותם משרדים בחרו להמשיך שלא לפעול כנדרש. למטה הפירוט של רשויות מפרות.  הפתרון איננו שיימינג מתמשך, אלא שינוי הכללים כפי שח"כ אלהרר מציעה. בנוסף, יש להפוך את היחידה האחראית לנושא – היחידה לחופש מידע במשרד המשפטים – לנציבות. כלומר, להפוך את הממונים לעצמאיים ואת היחידה לגוף עם שיניים שיוכל להטיל סנקציות בעצמו על משרדי ממשלה סוררים. כיום? לכל היותר הוא יכול לנזוף בהם. ועדיין – גם נזיפות זה דבר חשוב. ומתחת לוידאו הפירוט.   בראש המשרד שממסמס את הבקשות מידע של הציבור בשנת 2016 עומד המשרד להגנת הסביבה. הוגשו נגדו 18 תלונות, יותר מכל משרד אחר. 12 מהתלונות, כך גילינו, נמצאו מוצדקות. לא רק זאת – ניתנו בעניינן הנחיות למסור את המידע המבוקש בתוך שבועיים, ולמרות כל זאת – טרם ניתן מענה. בין הנושאים שהתבקשו אפשר למצוא: בדיקות קרינה במצפה רמון, ממצאי זיהום אוויר במפרץ חיפה, מטרדי ריח בעפולה, ובדיקות סביבתיות שנעשו סביב מפעל באשדוד. על כל הנושאים האלה ורבים אחרים, לא מצא לנכון המשרד להגנת הסביבה לתת מענה. רוצים לדעת במה אסור למירי רגב לעסוק בו מפאת ניגוד עניינים, מה נאסר על אבי גבאי לעסוק בו בגלל פעילותו כמנכ"ל חברת בזק או איזה עניינים עלו בהסדר ניגוד העניינים של השר לשירותי דת דוד אזולאי? גם את עמותת הצלחה שבראשות עו"ד אלעד מן עניינו השאלות האלה, ובהתאם הוגשו בקשות למידע בשנת 2015. גם במקרים אלה, בחרו המשרדים השונים שלא להשיב לבקשות המידע – בניגוד לחוק ולהנחיות משרד המשפטים. בחנו את כל החלטות היחידה הממשלתית לחופש המידע בתלונות. הסתבר כי הזמן הממוצע שחלף בין הגשת הבקשה ועד שבכלל הוגשה תלונה עומד יותר מחצי שנה. לאחר מכן לקח ליחידה הממשלתית כ-3 חודשים מרגע הגשת התלונה ועד שניתנו הנחיות למשרדים השונים. ולבסוף, אחרי כל התהליך הזה, עדיין, בממוצע, יותר מ-7 חודשים מאז שנקבע כי התלונות מוצדקות וניתנה הנחייה למשרדים השונים להשיב למבקשים, לא קרה דבר. בדיקה פרטנית מצאה כי במרבית התלונות גם היחידה לא זכתה למענה לגופה של התלונה, אלא לכל היותר להתייחסות כללית. כך, בין היתר בנובמבר 2015 הוגשה למשרד להגנת הסביבה בקשה לקבל נתונים אודות זיהום האוויר בחיפה. בפברואר, מרץ ופעמיים במהלך חודש מאי 2016 נשלחו פניות למשרד מטעם המתלונן אך לא זכו למענה. באוגוסט 2016 הוגשה תלונה, ובתגובה נמסר כי בתוך מספר שבועות תתקבל תשובה לאור העומס. למרות זאת, מאז ועד היום לא התקבלה תגובה נוספת למרות פניות חוזרות של היחידה והמידע טרם נמסר גם עתה, כמעט 600 ימים אחרי הגשת הבקשה. פנינו לתגובה של שלושת המשרדים המובילים במספר התלונות המוצדקות. משרדי האוצר ושירותי הדת העדיפו שלא להגיב. מהמשרד להגנת הסביבה נמסר בתגובה: "המשרד עושה מאמצים רבים להיענות בחיוב לכל בקשות חופש המידע המגיעות אליו ולמסור את המידע המבוקש – גם אם חלק ניכר מהבקשות הן מורכבות, בהן נדרש מידע רב, התייעצויות פנים משרדיות ועוד. ולראיה, כפי שמעיד הדוח השנתי, רק באחוז מצומצם מאוד מסך הבקשות נמסר מידע באופן חלקי. העלייה החדה במספר הבקשות למידע – 100% מאז שנת 2013, שעליה אנו מברכים שכן הדבר מראה על התעניינות הולכת וגוברת בנושאים סביבתיים – וכן מורכבות הבקשות, יחד עם הרצון להיענות בחיוב לכמה שיותר מהן, גוררים עיכובים במסירת המידע, ועל כך אנו מצרים. המשרד בודק דרכי התייעלות בימים אלה, שמטרתן למסור כמה שיותר מידע – אך בלוחות זמנים מצומצמים יותר, ומקווה שהמאמצים יבואו לידי ביטוי בשיפור הפרמטרים בדוח הבא. בנושא הבקשות המוזכרות בשאלותיך: לחלקן ניתן מענה (כדוגמת בדיקות קרינה במצפה רמון – הבדיקה פורסמה באתר המשרד). בחלק אחר לא נמצא המידע המבוקש (דוגמת הבקשה על מכרזים בתחום הפסולת המסוכנת), ובחלק אחר בקשותינו להבהרות מהפונה נותרו ללא מענה. יתר הבקשות נמצאות בשלבי טיפול שונים, ובכוונתנו להשיב לכולן בהקדם. יצוין, כי המשרד להגנת הסביבה מפרסם באופן יזום מידע רב על חומרים שנפלטו לסביבה וזאת בנוסף לבקשות המטופלות על ידו, ובאתר 17.5 אלף קבצים באזור חופש המידע, לשימוש הציבור". הנה פירוט הבקשות שהוגשו למשרד להגנת הסביבה ולא נענו בניגוד לנהלים, לצד פירוט המקרה מצד משרד המשפטים: 